লোনার হ্রদ

লোনার হ্রদ (Lonar Lake), লোনার গহ্বর (Lonar Crater) নামেও পরিচিত, ভারতের মহারাষ্ট্র রাজ্যের বুলঢানা জেলার লোনার শহরের নিকটে, বুলদানা শহর থেকে ৭৯ কিলোমিটার দূরে অবস্থিত একটি লবণাক্ত সোডা হ্রদ। এটি ভারতের একটি জাতীয় ভূতাত্ত্বিক স্মৃতিস্তম্ভ (National Geological Monument) হিসেবে ঘোষিত হয়েছে এবং উল্কাপাতের ফলে সৃষ্ট দেশের একমাত্র গহ্বর-হ্রদ। হ্রদটির গড় ব্যাস ১.২ কিলোমিটার (৩,৯০০ ফুট) এবং এটি গহ্বরের কিনারা থেকে প্রায় ১৩৭ মিটার (৪৪৯ ফুট) নিচে অবস্থিত। গহ্বরটির নিজস্ব ব্যাস প্রায় ১.৮ কিলোমিটার (৫,৯০০ ফুট)। প্রায় ৬ কোটি ৫০ লক্ষ বছর আগে আগ্নেয়গিরির অগ্ন্যুৎপাতের ফলে সৃষ্ট বিশাল ব্যাসল্ট শিলাময় সমভূমি দাক্ষিণাত্য মালভূমির মধ্যে অবস্থিত হওয়ায় প্রথমদিকে এই গহ্বরটিকে আগ্নেয় উৎপত্তির বলে মনে করা হয়েছিল। কিন্তু পরবর্তী গবেষণায় প্রমাণিত হয় যে, প্লাইস্টোসিন যুগে একটি উল্কাপিণ্ডের উচ্চবেগের আঘাতে সৃষ্ট গহ্বরের মধ্যেই এই হ্রদের সৃষ্টি হয়েছে। আগে হ্রদটির বয়স ৫২,০০০ ± ৬,০০০ বছর বলে মনে করা হলেও, সাম্প্রতিক গবেষণায় এর বয়স ৫৭৬,০০০ ± ৪৭,০০০ বছর নির্ধারণ করা হয়েছে। পৃথিবীতে ব্যাসল্ট শিলার উপর সংঘটিত অতি-উচ্চবেগীয় (প্রতি সেকেন্ডে ১১ কিলোমিটার বা তার বেশি) উল্কাপাতজনিত যে মাত্র চারটি গহ্বর বর্তমানে পরিচিত, লোনার তাদের একটি; বাকি তিনটি দক্ষিণ ব্রাজিলে অবস্থিত। এই স্থানের উপর স্মিথসোনিয়ান ইনস্টিটিউশন, মার্কিন যুক্তরাষ্ট্রের ভূতাত্ত্বিক জরিপ সংস্থা (USGS), ভারতীয় ভূতাত্ত্বিক জরিপ, সাগর বিশ্ববিদ্যালয় এবং ফিজিক্যাল রিসার্চ ল্যাবরেটরি ব্যাপক গবেষণা পরিচালনা করেছে। ২০০৭ সালে এই হ্রদে জৈবিক নাইট্রোজেন সংবদ্ধকরণের অস্তিত্ব আবিষ্কৃত হয়। ২০১৯ সালে আইআইটি বোম্বে পরিচালিত একটি গবেষণায় দেখা যায় যে, লোনার হ্রদের তলদেশের মাটিতে বিদ্যমান খনিজগুলির সঙ্গে অ্যাপোলো কর্মসূচির সময় পৃথিবীতে আনা চাঁদের শিলার খনিজের উল্লেখযোগ্য সাদৃশ্য রয়েছে। ২০২০ সালের নভেম্বরে হ্রদটিকে একটি সংরক্ষিত রামসার স্থান হিসেবে ঘোষণা করা হয়। ভূগোল হ্রদটি একটি অন্তঃনিষ্কাশন অববাহিকায় অবস্থিত। এর আকৃতি প্রায় বৃত্তাকার (যা থেকে অনুমান করা হয় যে, উল্কাপিণ্ডটি পূর্বমুখী ৩৫°–৪০° কোণে আঘাত করেছিল), এবং এর পরিধি প্রায় ৮ কিলোমিটার (৫.০ মাইল)। হ্রদটি প্রায় ৭৫° ঢালবিশিষ্ট খাড়া প্রাচীর দ্বারা বেষ্টিত। প্রাচীরগুলির পাদদেশ বরাবর হ্রদের পরিধি প্রায় ৪.৮ কিলোমিটার (৩.০ মাইল)। দাক্ষিণাত্য মালভূমিতে অবস্থিত হওয়ায় প্রথমদিকে বিজ্ঞানীরা গহ্বরটিকে আগ্নেয়গিরিজাত বলে মনে করেছিলেন। তবে প্লাজিওক্লেজ খনিজের মাস্কেলিনাইট-এ রূপান্তর অথবা তাতে সমতল বিকৃতি বৈশিষ্ট্য (planar deformation features)-এর উপস্থিতি পরবর্তীকালে এর বহির্জাগতিক সংঘর্ষজনিত উৎপত্তির অকাট্য প্রমাণ হিসেবে প্রতিষ্ঠিত হয়। মনে করা হয়, কেবলমাত্র অতি-উচ্চবেগীয় উল্কাপাতজনিত অভিঘাতের ফলে সৃষ্ট শক রূপান্তর (shock metamorphism)-ই এ ধরনের ভূতাত্ত্বিক বৈশিষ্ট্য সৃষ্টি করতে পারে। তদুপরি, গহ্বরের কিনারা গঠনকারী ব্যাসল্ট স্তরে অভিঘাতজনিত বিকৃতি, গহ্বরের অভ্যন্তরে অভিঘাতজাত ব্রেচিয়া, শ্যাটার শঙ্কু এবং গহ্বরের চারপাশে অবস্থিত অগ্ন্যুৎপাত-অসংশ্লিষ্ট ইজেক্টা আবরণ—এসবই লোনার হ্রদের উল্কাপাতজনিত উৎপত্তিকে সমর্থন করে। পূর্বে তাপ-দীপ্তি (thermoluminescence) বিশ্লেষণের ভিত্তিতে গহ্বরটির বয়স প্রায় ৫২,০০০ বছর নির্ধারণ করা হয়েছিল। কিন্তু সাম্প্রতিক আর্গন-আর্গন তারিখ নির্ধারণ (argon–argon dating) পদ্ধতির ফলাফলে দেখা যায়, গহ্বরটি এর চেয়ে অনেক প্রাচীন; এর বয়স প্রায় ৫৭০,০০০ ± ৪৭,০০০ বছর হতে পারে। গহ্বরের কিনারায় যে মাত্রার ক্ষয়প্রক্রিয়া পরিলক্ষিত হয়, এই অধিক বয়স তার সঙ্গে সামঞ্জস্যপূর্ণ। হ্রদটির কোনো বহির্গামী জলপ্রবাহ নেই। ফলে জল বাষ্পীভূত হওয়ার সঙ্গে সঙ্গে দ্রবীভূত খনিজের ঘনত্ব বৃদ্ধি পায় এবং হ্রদের জল অত্যন্ত লবণাক্ত ও ক্ষারীয় হয়ে ওঠে। তবে এই বৈশিষ্ট্য সমগ্র হ্রদে সমান নয়। হ্রদের বহিরাংশে প্রায় নিরপেক্ষ (pH ৭) এবং অভ্যন্তরীণ অংশে উচ্চমাত্রায় ক্ষারীয় (pH ১১) জল বিদ্যমান। এই দুই স্তর পরস্পরের সঙ্গে মিশে যায় না, ফলে হ্রদের মধ্যে দুটি স্বতন্ত্র রাসায়নিক পরিবেশ গড়ে উঠেছে। উদ্ভিদ, প্রাণী ও অণুজীবের বৈচিত্র্য সেগুন গাছের পাশাপাশি ডায়ারের ওলিয়ান্ডার, পলাশ, ইন্ডিয়ান স্ক্রু ট্রি, কাঁটাযুক্ত বাবলা এবং <i><a href="./Ziziphus" rel="mw:WikiLink" title="Ziziphus" class="new" typeof="mw:LocalizedAttrs" data-mw-i18n="{&quot;title&quot;:{&quot;lang&quot;:&quot;x-page&quot;,&quot;key&quot;:&quot;red-link-title&quot;,&quot;params&quot;:[&quot;Ziziphus&quot;]}}">জিজিফাস</a></i> গণভুক্ত উদ্ভিদ লোনার গহ্বরের ঢালজুড়ে জন্মে। বহিরাগত প্রজাতি Neltuma juliflora-ও হ্রদের তীরবর্তী এলাকায় দ্রুত বিস্তার লাভ করছে বলে মনে করা হয়। প্রাকৃতিক উদ্ভিদের পাশাপাশি লোনার হ্রদের আশপাশে বাজরা, ভুট্টা, ঢেঁড়স, কলা ও পেঁপে প্রধান কৃষিজ ফসল হিসেবে চাষ করা হয়। হ্রদে স্থায়ী ও পরিযায়ী উভয় ধরনের পাখিরই সমাগম ঘটে। এর মধ্যে উল্লেখযোগ্য হলো কালো-ডানা স্টিল্ট, ব্রাহ্মিণী হাঁস, গ্রিব, শেলডাক, শোভেলার, টিল, বক, হটটিটি, ব্লু জে, বাবুই, টিয়া, হুদহুদ, লার্ক, টুনটুনি, ম্যাগপাই, ভারতীয় রবিন, ধলাগলা মানিকজোড়, পাতি ভুতিহাঁস এবং আবাবিল। এই অঞ্চলে গুই সাপ, ভারতীয় ময়ূর, চিংকারা, ধূসর নেকড়ে এবং গেজেলের মতো স্থলচর প্রাণীরও বাস রয়েছে। ঘন সায়ানোব্যাকটেরিয়ার, বিশেষত Arthrospira গণভুক্ত প্রজাতির ব্যাপক বৃদ্ধির ফলে হ্রদটির বৈশিষ্ট্যপূর্ণ সবুজ বর্ণের সৃষ্টি হয়। তবে এ ছাড়াও হ্রদটিতে বিপুল বৈচিত্র্যের ব্যাকটেরিয়া ও আর্কিয়ার উপস্থিতি নথিভুক্ত হয়েছে। এর মধ্যে মিথেনোজেন, মিথেনোট্রফ, ফোটোট্রফ, ডিনাইট্রিফাইং ব্যাকটেরিয়া, সালফার-অক্সিডাইজিং ব্যাকটেরিয়া, সালফেট-হ্রাসকারী অণুজীব, হেটেরোট্রফ এবং সিনট্রফ প্রভৃতি উল্লেখযোগ্য। আণবিক সমীক্ষায় লোনার হ্রদের তলানিতে বৈচিত্র্যময় অ্যালভিওলেট, ছত্রাক, স্ট্রামেনোপাইল, কোয়ানোফ্ল্যাজেলেট, অ্যামিবোজোয়া, সেরকোজোয়া এবং সম্ভাব্য মাইক্রো-ইউক্যারিয়টদের বহু নতুন বংশধারার উপস্থিতি শনাক্ত হয়েছে। এছাড়া, <i>কার্ভুলারিয়া</i> লোনারেনসিস নামে ছত্রাকের একটি নতুন প্রজাতিও এই হ্রদ থেকেই প্রথম বর্ণনা করা হয়েছে। ২০২০ সালের রঙ পরিবর্তন ২০২০ সালের জুন মাসের প্রথম দিকে মাত্র ২–৩ দিনের মধ্যে হ্রদটির স্বাভাবিক সবুজ রং পরিবর্তিত হয়ে লালচে আভা ধারণ করে। আগারকর রিসার্চ ইনস্টিটিউট, ন্যাশনাল এনভায়রনমেন্টাল ইঞ্জিনিয়ারিং রিসার্চ ইনস্টিটিউট (NEERI) এবং ভারতীয় ভূতাত্ত্বিক জরিপ-এর প্রতিবেদন অনুযায়ী, হ্রদের জলস্তর হ্রাস পাওয়া এবং লবণাক্ততা বৃদ্ধি পাওয়ার ফলে Halobacterium-এর ব্যাপক বংশবৃদ্ধি ঘটে। এর ফলে ক্যারোটিনয়েড রঞ্জকের মাত্রা বৃদ্ধি পায় এবং সেই কারণেই হ্রদের জলের রং সবুজ থেকে লালচে বা গোলাপি আভায় পরিবর্তিত হয়। ইতিহাস লোনার হ্রদের প্রাচীনতম উল্লেখ পাওয়া যায় সংস্কৃত ধর্মগ্রন্থ, যেমন স্কন্দ পুরাণ এবং পদ্ম পুরাণ-এ। ষোড়শ শতাব্দীর মুঘল দলিল আইন-ই-আকবরি-তেও এই হ্রদের উল্লেখ রয়েছে। এই পর্বতগুলি কাচ ও সাবান প্রস্তুতের জন্য প্রয়োজনীয় সমস্ত উপাদান সরবরাহ করে। এখানে সল্টপিটার উৎপাদনের ব্যবস্থাও রয়েছে, যেখান থেকে শুল্ক আদায়ের মাধ্যমে রাষ্ট্র উল্লেখযোগ্য রাজস্ব লাভ করে। এই পর্বতের উপর একটি লবণাক্ত জলের উৎস রয়েছে, কিন্তু এর কেন্দ্র ও প্রান্তের জল সম্পূর্ণ মিঠে। ইতিহাসের বিভিন্ন পর্যায়ে গহ্বর-হ্রদটি অবস্থিত অঞ্চলটি একাধিক রাজবংশ ও সাম্রাজ্যের অধীনে এসেছে। মৌর্য, সাতবাহন, রাষ্ট্রকূট, চালুক্য, যাদব, মুঘল সাম্রাজ্য, হায়দ্রাবাদের নিজাম, এবং পরবর্তীকালে ব্রিটিশরা সকলেই বিভিন্ন সময়ে এই অঞ্চল জয় ও শাসন করেছে। হ্রদটির চারপাশে বহু প্রাচীন ধর্মীয় মন্দির ছড়িয়ে রয়েছে। এর মধ্যে অনেকগুলি বর্তমানে ধ্বংসাবশেষে পরিণত হলেও দৈত্যসুদন মন্দির আজও টিকে রয়েছে। মন্দিরটি বিষ্ণুকে উৎসর্গীকৃত। হিন্দু কিংবদন্তি অনুসারে, তিনি "লোনাসুর" (বিকল্প নাম "লবণাসুর") নামে এক দৈত্যকে বধ করেছিলেন, যে মানুষ ও অন্যান্য জীবজন্তুর মধ্যে আতঙ্ক সৃষ্টি করেছিল। কিংবদন্তিতে বলা হয়, যুদ্ধের সময় বিষ্ণু দৈত্যটির ভূগর্ভস্থ আস্তানার ঢাকনা উন্মুক্ত করে তাকে বধ করেন। অনেকে মনে করেন, এই কিংবদন্তিটি লোনার হ্রদের উৎপত্তির একটি পৌরাণিক ব্যাখ্যা হিসেবে গড়ে উঠেছে। এ অঞ্চলের অন্যান্য উল্লেখযোগ্য মন্দিরগুলির মধ্যে রয়েছে কমলাজা দেবী মন্দির, যা হ্রদের তীরে অবস্থিত এবং এর খোদাইকৃত ভাস্কর্যের জন্য পরিচিত। গোমুখ মন্দির, যা গহ্বরের কিনার বরাবর অবস্থিত। মন্দিরের নিকটেই একটি চিরপ্রবাহমান ঝরনার উৎস, যা তীর্থযাত্রীদের কাছে পবিত্র বলে বিবেচিত। শঙ্কর গণেশ মন্দির, যার একটি অংশ বর্তমানে জলের নিচে নিমজ্জিত। এখানে অবস্থিত আয়তাকার শিবমূর্তিটি বিশেষভাবে উল্লেখযোগ্য। রাম গয়া মন্দির। মোঠা মারুতি মন্দির, যা প্রধান হ্রদ থেকে প্রায় ৭০০ মিটার (২,৩০০ ফুট) দূরে অবস্থিত গৌণ অম্বর হ্রদের নিকটে অবস্থিত। জনশ্রুতি অনুসারে, অম্বর হ্রদটি মূল উল্কার একটি খণ্ডের আঘাতে সৃষ্টি হয়েছিল। মহারাষ্ট্র সরকার ২০০০ সালের ৮ সেপ্টেম্বর লোনার হ্রদ এবং সংলগ্ন অঞ্চলকে লোনার বন্যপ্রাণী অভয়ারণ্য হিসেবে ঘোষণা করে। পরবর্তীকালে, ২০১৭ সালের ২১ ফেব্রুয়ারি পার্শ্ববর্তী এলাকাকে "পরিবেশ-সংবেদনশীল অঞ্চল" (Eco-sensitive Zone) হিসেবে ঘোষিত করা হয়। ২০২২ সালে মহারাষ্ট্র সরকার লোনার হ্রদকে একটি প্রধান পর্যটনকেন্দ্র হিসেবে গড়ে তোলার পরিকল্পনা গ্রহণ করে। তবে বর্তমানে কৃষিজমিতে সার ও কীটনাশকর অতিরিক্ত ব্যবহার, যার ফলে জলদূষণ বৃদ্ধি পাচ্ছে, অবৈধ বননিধন, বেআইনি খনন, হ্রদের পার্শ্ববর্তী এলাকায় অনিয়ন্ত্রিত বাণিজ্যিক নির্মাণের মাধ্যমে প্রাকৃতিক ভূপ্রকৃতির পরিবর্তন, স্থানীয় বাসিন্দাদের ব্যবহৃত দুটি চিরপ্রবাহমান ঝরনার মাধ্যমে ডিটারজেন্টের জল হ্রদে প্রবেশ, আবর্জনা ফেলা, নিকাশিজল নিঃসরণসহ নানা কারণে লোনার হ্রদের পরিবেশগত অখণ্ডতা গুরুতর হুমকির মুখে পড়েছে। গ্যালারি আরও দেখুন ভারতে উল্কাপিণ্ড-আঘাতজনিত গহ্বর মধ্যপ্রদেশের শিবপুরী জেলার ধলা গর্ত গুজরাটের কচ্ছ জেলায় অবস্থিত চন্দ্র গহ্বর। রাজস্থানের বারান জেলার মাংরোল তহসিলের রামগড় জ্বালামুখ। শিব ক্রেটার, ভারতের পশ্চিমে অবস্থিত একটি বিতর্কিত সমুদ্রগর্ভস্থ অতিবৃহৎ গর্ত। বাহ্যিক লিঙ্ক ভারতের লোনার গর্ত: মঙ্গলগ্রহের সংঘর্ষজনিত গর্তের একটি সাদৃশ্য, চন্দ্র ও গ্রহ বিজ্ঞান XXXVIII সারসংক্ষেপ। লোনার, গর্তের এক রত্ন স্পার্ক ভলিউম ২, কে-১২ আউটরিচ, মহাকাশ বিজ্ঞান ও প্রকৌশল কেন্দ্র, উইসকনসিন-ম্যাডিসন বিশ্ববিদ্যালয়। লোনার হ্রদের রঙ সবুজ থেকে গোলাপি হলো, নাসা ভূ-পর্যবেক্ষণ কেন্দ্র, ১৯ জুন, ২০২০ লোনার হ্রদে ট্রেকিং তথ্যসূত্র